உடுமலை:உடுமலையில், மழையின் தாக்கம் குறைந்ததால் கொத்தமல்லி தழையின் விலையும் சீரானது.உடுமலையில், ஆண்டியக்கவுண்டனுார், கிளுவன்காட்டூர், கொங்கல்நகரம், இலுப்பநகரம், வாளவாடி, பூலாங்கிணறு, ராகல்பாவி மற்றும் கணபதிபாளையம் உள்ளிட்ட பகுதிகளில் கொத்தமல்லி சாகுபடி செய்யப்படுகிறது.உடுமலையில் கடந்த மாதம் பெய்த தொடர்மழையின் போது சந்தைகளுக்கு கொத்தமல்லி வரத்து குறைந்து விலை உயர ஆரம்பித்ததது. சராசரியாக கிலோ, 40 ரூபாய்க்கு விற்பனை செய்யப்பட்ட கொத்தமல்லி தழை மெல்ல விலை உயர்ந்து, 85 ரூபாய் வரைக்கும் விற்பனை செய்யப்பட்டது.தொடர்மழையினால் கொத்தமல்லி தழைகள் அழுகியதாலும், அதிகளவில் சேதத்தாலும் சந்தைகளுக்கு வரத்து குறைந்தது. இந்நிலையில், சந்தைகளில் கொத்தமல்லி தழைக்கு தட்டுப்பாடு ஏற்பட்டு விலை உயர்ந்தது.தொடர்ந்து ஒரு மாதத்துக்கும் மேலாக விலை அதிகரித்தே இருந்தது. இந்நிலையில், கடந்த சில நாட்களாக உடுமலை சுற்றுவட்டாரத்தில் மழையின் தாக்கம் குறைந்ததால், மீண்டும் கொத்தமல்லி தழையின் விலை சீரானது.நேற்று உழவர் சந்தையில் கிலோ, 35 முதல், 40 ரூபாய்க்கு விற்பனை செய்யப்பட்டது.விலை சீரானதால் நுகர்வோருக்கும் சிரமங்கள் குறைந்துள்ளது.